จีนมอบอีก เวชภัณฑ์สู้ “โควิด” ชมมาตรการควบคุม ทำไทยไร้ผู้ติดเชื้อในปท. เกิน 1 เดือน!
อุปทูตจีน มอบเวชภัณฑ์และอุปกรณ์การแพทย์ สู้ "โควิด" ให้ไทยเพิ่ม พร้อมชมมาตรการควบคุมการแพร่ระบาด ทำให้ไร้ผู้ติดเชื้อในประเทศ เกิน 1 เดือน!
อุปทูตจีน มอบเวชภัณฑ์และอุปกรณ์การแพทย์ สู้ "โควิด" ให้ไทยเพิ่ม พร้อมชมมาตรการควบคุมการแพร่ระบาด ทำให้ไร้ผู้ติดเชื้อในประเทศ เกิน 1 เดือน!
29 มิ.ย. 2563

นางนฤมล ภิญโญสินวัฒน์ โฆษกประจำสำนักนายกนายกรัฐมนตรี เปิดเผยว่า วันนี้ (29 มิ.ย.63) พล.อ.ประยุทธ์ จันทร์อาชา นายกรัฐมนตรี และรมว.กลาโหม รับมอบเวชภัณฑ์และอุปกรณ์ทางการแพทย์ จากนายหยาง ซิน (Mr. Yang Xin) อุปทูตรักษาราชการแทนเอกอัครราชทูตจีนประจำประเทศไทยในฐานะตัวแทนรัฐบาลจีน
โดยพล.อ.ประยุทธ์ ได้กล่าวแสดงความรู้สึกยินดีที่ความสัมพันธ์ระหว่างไทย-จีน มีความใกล้ชิดยาวนาน และขอบคุณรัฐบาลจีนที่มอบความช่วยเหลือด้านเวชภัณฑ์และอุปกรณ์ทางการแพทย์แก่ประเทศไทย ตลอดจนช่วยอำนวยความสะดวกในการจัดซื้อยาและเวชภัณฑ์ของฝ่ายไทย ซึ่งเป็นส่วนช่วยสนับสนุนการดำเนินการของไทยในการควบคุมการแพร่ระบาดของไวรัสโคโรนา 2019 (โควิด-19) และสะท้อนความสัมพันธ์ทวิภาคีที่มั่นคงต่อกัน
พร้อมกันนี้ พล.อ.ประยุทธ์ ได้แสดงความเสียใจต่อเหตุการณ์อุทกภัยในประเทศจีน ซึ่งส่งผลกระทบต่อหลายมณฑล ทั้งนี้ไทยเชื่อมั่นว่ารัฐบาลจีนจะสามารถรับมือกับสถานการณ์ดังกล่าวได้อย่างมีประสิทธิภาพ
ด้านอุปทูตจีนฯ ชื่นชมการดำเนินมาตรการของไทยในการควบคุมการแพร่ระบาดของโควิด-19 ซึ่งทำให้ไทยไม่พบผู้ติดเชื้อในประเทศยาวนานกว่า 30 วัน เป็นผลสำเร็จของการจัดการและมาตรการที่มีประสิทธิภาพของไทย พร้อมทั้งยินดีกับความสัมพันธ์อันใกล้ชิดระหว่างไทย-จีน เพราะแม้ว่าในสถานการณ์โควิด-19 ทั้งสองประเทศยังคงติดต่อทำการค้าต่อกันอย่างต่อเนื่อง ปัจจุบัน ไทยเป็นคู่ค้าอันดับที่ 12 ของจีน โดยเฉพาะอย่างยิ่ง ไทยส่งออกผลไม้มาจีนจำนวนมาก อาทิ ทุเรียน นอกจากนี้ อุปทูตจีนฯ ยืนยันพร้อมร่วมมือกับรัฐบาลไทยเพื่อส่งเสริมความร่วมมืออันดีระหว่างกัน
ทั้งนี้ รัฐบาลจีนมอบความช่วยเหลือด้านเวชภัณฑ์ให้แก่รัฐบาลไทยในครั้งนี้เป็นครั้งที่ 2 โดยมีรายการเวชภัณฑ์ ดังนี้ (1) หน้ากากอนามัย จำนวน 1,300,000 ชิ้น (2) หน้ากาก N95 จำนวน 70,000 ชิ้น (3) ชุดตรวจ Test Kit COVID-19 จำนวน 150,000 ชุด และ (5) ชุด PPE จำนวน 70,000 ชุด